elektrolyttmetaller
Store norske leksikon,Realfag,Kjemi,Elektrokjemi og metallurgi,Elektrokjemi
Elektrolyttmetaller er metaller som er fremstilt i særlig ren tilstand ved elektrolyse av saltløsninger.
Prinsippet for fremstilling av elektrolyttmetaller er følgende: Det mindre rene råmetallet brukes som anode i saltløsningen. Når det ledes elektrisitet gjennom elektrodene, vil anoden etter hvert løse seg opp og vesentlig renere metall skiller seg ut på katoden som består av rent metall. Forurensningene blir tilbake i løsningen eller skilles ut som anodeslam.Etter nevnte prinsipp kan man fremstille elektrolyttkobber med renhetsgrad på omtrent 99,9 prosent fra råkobber ved elektrolyse av en svovelsur kobbersulfatløsning. Elektrolyttsølv kan fremstilles med en renhetsgrad på rundt 99,95 prosent fra råsølv ved elektrolyse av en salpetersur sølvnitratløsning. Elektrolyttsink fremstilles med renhetsgrad opptil 99,999 prosent direkte ved elektrolyse av svovelsur sinksulfatløsning uten å gå omveien om råsink. Utgangsstoffet for fremstilling er sfaleritt (sinksulfid, ZnS), som reagerer med oksygen (røsting) under dannelse av sinkoksid (ZnO) som deretter løses i fortynnet svovelsyre. Løsningen elektrolyseres under anvendelse av blyanoder og aluminium- eller kvikksølvkatoder. Produksjon i Norge Elektrolyttsink fremstilles av Boliden Odda AS (tidligere Norzink A/S), som har fabrikker i Eitrheim ved Odda. Dette firmaet fremstiller også elektrolyttkadmium med renhetsgrad på minst 99,95 prosent. Også metaller som krom, mangan, jern og nikkel lar seg fremstille i ren tilstand eller raffinere ved elektrolyse. Elektrolyttnikkel ble fremstilt ved Falconbridge Nikkelverk i Kristiansand med utgangspunkt i fremstilt rånikkel. Les mer i Store norske leksikon metall metallurgi